Kúpna zmluva
uzatvorená podľa § 409 a nasl. zákona č. 513/1991 Zb. Obchodný zákonník v znení neskorších predpisov (ďalej len „Obchodný zákonník“) (ďalej len „Zmluva“)
 medzi zmluvnými stranami:


1. Obchodné meno:
Sídlo:
IČO:
DIČ:
IČ DPH:
Registrácia:
V zastúpení: 
IBAN: 
(ďalej len „Predávajúci“)

a

2. Obchodné meno:	TEPELNÉ HOSPODÁRSTVO spoločnosť s ručením obmedzeným Košice
Sídlo:		Komenského 7, 040 01 Košice, Slovenská republika
IČO:		31 679 692
DIČ:		2020485500
IČ DPH:		SK2020485500
Registrovaný:	Obchodný register Mestského súdu Košice, oddiel: Sro, vložka č.: 3697/V
V zastúpení:	Ing. Jaroslav Tkáč, konateľ
IBAN:		[•]
	(ďalej len „Kupujúci“)

Čl. I
Predmet Zmluvy

1. Predmetom tejto zmluvy je úprava právnych vzťahov medzi Zmluvnými stranami pri dodaní nasledovného tovaru Predávajúcim Kupujúcemu 1 ks malého nákladného vozidla vo vyhotovení furgon (ďalej len „Tovar“). Podrobná špecifikácia Tovaru je obsahom Prílohy č. 1 tejto Zmluvy.
2. Predávajúci sa za podmienok podľa tejto Zmluvy zaväzuje pre Kupujúceho dodať Tovar v množstve, akosti a vyhotovení, ktoré určuje Zmluva a previesť na neho vlastnícke právo k Tovaru a Kupujúci sa zaväzuje Tovar dodaný v súlade so Zmluvou prevziať a zaplatiť zaň kúpnu cenu.

Čl. II
Podmienky dodania Tovaru

1. Predávajúci sa zaväzuje dodať Tovar Kupujúcemu v lehote do 31.12.2026. Miestom dodania je adresa prevádzky Predávajúceho.
2. Kupujúci je povinný Tovar dodaný v súlade touto Zmluvou prevziať. V prípade, že Predávajúci sa dostane do omeškania s dodaním Tovaru, Kupujúci nie je povinný prevziať Tovar. Tovar sa považuje za prevzatý podpísaním dodacieho listu, ktorý na účely tejto Zmluvy plní funkciu preberacieho a odovzdávacieho protokolu. Dodací list musí byť vyhotovený v dvoch rovnopisoch, z ktorého jedno vyhovenie je určené pre Predávajúceho a jedno vyhotovenie je určené pre Kupujúceho. Prevzatím Tovaru prechádza na Kupujúceho vlastnícke právo k Tovaru, aj nebezpečenstvo vzniku škody na Tovare.
3. Predávajúci je povinný spolu s Tovarom odovzdať Kupujúcemu doklady, ktoré sa k Tovaru
vzťahujú. 
4. Kupujúci je povinný pri doručení skontrolovať, či Tovar nemá zjavné vady, či bol doručený
v množstve, akosti a vyhotovení podľa tejto Zmluvy. Kupujúci nie je povinný prevziať Tovar
dodaný v rozpore s touto Zmluvou. Odmietnutie prevzatia Tovaru Kupujúci Predávajúcemu
vhodným spôsobom písomne odôvodní.

Čl. III
Kúpna cena a platobné podmienky

1. Zmluvné strany sa dohodli, že kúpna cena za Tovar podľa tejto Zmluvy je stanovená dohodou
zmluvných strán v súlade so zákonom Národnej rady Slovenskej republiky č.18/1996 Z. z. o cenách v znení neskorších predpisov a vyhláškou Ministerstva financií Slovenskej republiky č. 87/1996 Z. z., ktorou sa vykonáva zákon Národnej rady Slovenskej republiky č. 18/1996 Z. z. o cenách v znení neskorších predpisov a predstavuje sumu [•] € bez DPH (slovom: [•]). K dohodnutej kúpnej cene bude fakturovaná DPH v zodpovedajúcej výške stanovenej príslušným všeobecne záväzným právnym predpisom. Cenová ponuka Predávajúceho tvorí neoddeliteľnú súčasť tejto Zmluvy ako Príloha č. 2.
2. Dohodnutá kúpna cena je maximálna a sú v nej zahrnuté všetky náklady Predávajúceho na
dodanie Tovaru podľa tejto Zmluvy. Predávajúci vyhlasuje, že takto dohodnutá kúpna cena zahŕňa všetky jeho predpokladané náklady vrátane nákladov na obstaranie Tovaru, dodanie, bankových a ďalších poplatkov a primeraný zisk.
3. Zmluvné strany sa dohodli, že kúpnu cenu uhradí Kupujúci bezhotovostným prevodom na základe
faktúry vystavenej Predávajúcim s dohodnutou lehotou splatnosti 14 dní, ktorá začína plynúť odo
dňa doručenia faktúry na adresu sídla Kupujúceho.
4. Právo vystaviť faktúru vzniká Predávajúcemu v deň prevzatia Tovaru Kupujúcim. Faktúra musí
obsahovať náležitosti podľa § 74 zákona č. 222/2004 Z. z. o dani z pridanej hodnoty v znení
neskorších predpisov. Neoddeliteľnou súčasťou faktúry vystavenej Predávajúcim musí byť kópia dodacieho listu podpísaného Kupujúcim.
5. V prípade, ak faktúra Predávajúceho nebude obsahovať dohodnuté náležitosti, budú v nej
uvedené nesprávne alebo neúplné údaje alebo nebude obsahovať stanovené prílohy, Kupujúci
má právo v lehote splatnosti vrátiť faktúru Predávajúcemu na opravu. V takom prípade
lehota splatnosti začne plynúť až od doručenia faktúry s náležitosťami a prílohami podľa tejto
Zmluvy. 
6. Na účely tejto Zmluvy sa za dátum úhrady faktúry považuje dátum odpísania príslušnej sumy
z účtu Kupujúceho v jeho banke. Predávajúci nemá nárok na poskytnutie preddavkov, ani  zálohovej platby na dodanie Tovaru podľa tejto Zmluvy zo strany Kupujúceho. 
7. Zmluvné strany sa dohodli, že Predávajúci nie je oprávnený postúpiť na tretiu
stranu akúkoľvek pohľadávku, právo alebo povinnosť vzniknutú na základe tejto Zmluvy bez predchádzajúceho písomného súhlasu Kupujúceho.
8. Kupujúci je oprávnený jednostranne započítať akúkoľvek svoju splatnú aj nesplatnú pohľadávku voči Predávajúcemu (najmä nárok na zmluvnú pokutu alebo náhradu škody) voči pohľadávke Predávajúceho vzniknutej na základe tejto Zmluvy.
Čl. IV
Práva a povinnosti zmluvných strán

1. Zmluvné strany sú povinné pri plnení svojich povinností podľa tejto Zmluvy postupovať tak, aby bol splnený jej predmet podľa článku I. tejto Zmluvy. Za týmto účelom sa zaväzujú zmluvné strany poskytnúť si potrebnú nevyhnutnú súčinnosť.
2. Predávajúci sa zaväzuje počas plnenia predmetu tejto Zmluvy postupovať v súlade s platnou právnou úpravou SR, najmä, nie však výlučne, v súlade so zákonom č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov, zákonom č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov a Zákonníkom práce.
3. Predávajúci je povinný včas a riadne dodať Kupujúcemu Tovar v zmysle čl. I tejto Zmluvy. Za Tovar dodaný riadne sa rozumie Tovar dodaný v množstve, akosti a vyhotovení, ktoré určuje táto Zmluva, právne predpisy, technické normy a dokumentácia z procesu verejného obstarávania vedúceho k uzavretiu tejto Zmluvy. Za Tovar dodaný včas sa považuje Tovar dodaný na určené miesto v lehote stanovenej čl. II bod 1 tejto Zmluvy.
4. Predávajúci:
a. vyhlasuje, že disponuje všetkými potrebnými oprávneniami, skúsenosťami a kompetenciami k tomu, aby splnil svoje záväzky vyplývajúce z tejto Zmluvy,
b. sa zaväzuje oznámiť bez zbytočného odkladu Kupujúcemu prípadné omeškanie s dodaním Tovaru a informovať ho o všetkých skutočnostiach, ktoré môžu mať vplyv na plnenie predmetu tejto Zmluvy,
c. je povinný zabezpečiť, že bude on, resp. aj jeho subdodávateľ počas trvania Zmluvy
zapísaný v registri partnerov verejného sektora v prípade, ak majú povinnosť byť v ňom
zapísaný,
d. sa zaväzuje pri plnení predmetu tejto Zmluvy dbať na záujmy a dobré meno Kupujúceho
a konať v súlade s jeho záujmami, ak sú mu známe.
5. Kupujúci sa zaväzuje riadne a včas dodaný Tovar prevziať a zaplatiť zaň dohodnutú kúpnu cenu.

Čl. V
Zodpovednosť za vady

1. Predávajúci zodpovedá za vady, ktoré má Tovar v čase jeho dodania a tiež počas záručnej doby. Tovar má vady, ak
a. kvalitatívne alebo kvantitatívne nezodpovedá tejto Zmluve, 
b. nie je spôsobilý na použitie na dohodnutý alebo na obvyklý účel, 
c. nemá vlastnosti Kupujúcim vymienené alebo obvyklé podľa povahy Tovaru,
d. neboli spolu s Tovarom dodané dokumenty súvisiace s Tovarom.
V prípade existencie vád v čase dodania Tovaru, Kupujúci je oprávnený odmietnuť prevzatie Tovaru až do odstránenia vád.
2. Predávajúci poskytuje na Tovar záruku 4 rokov odo dňa jeho prevzatia, resp. do najazdenia 40 000 km. Predávajúci sa zaväzuje, že bude poskytovať pravidelný záručný servis a pozáručný servis na území Košického samosprávneho kraja. 
3. Predávajúci sa zaväzuje v rámci siete autorizovaných servisov zabezpečiť záručný servis a základný servis Tovaru, ktorý zahŕňa najmä — výmena olejov, kvapalín, náplní, filtrov, stieračov, žiaroviek, sviečok, akumulátora, pneumatík, oprava defektu, nastavenie svetiel, geometria, výmena brzdových segmentov, čistenie interiéru, umytie vozidla, vykonanie technickej a emisnej kontroly, pričom maximálna lehota na realizáciu sú 3 pracovné dni odo dňa prevzatia Tovaru na servisný úkon prijímacím technikom.
4. Predávajúci sa zaväzuje vykonať opravy malého rozsahu, ktoré zahŕňajú najmä: bežné opravy, výmena čapov, kĺbov, tlmičov, ložísk, remeňov, pričom maximálna lehota na vykonanie opravy sú 5 pracovných dní odo dňa prevzatia Tovaru na servisný úkon prijímacím technikom.
5. Predávajúci sa zaväzuje vykonať opravy väčšieho rozsahu, ktoré zahŕňajú najmä: výmena častí agregátov, opravy motorov a prevodoviek, výmena výfuku, dverí, blatníkov, drobné lakovnícke práce, pričom maximálna lehota na vykonanie opravy je 10 pracovných dní odo dňa prevzatia Tovaru na servisný úkon prijímacím technikom v závislosti od dostupnosti náhradného dielu.
6. Predávajúci sa zaväzuje vykonať opravy veľkého rozsahu, a to opravy po dopravných nehodách a poistných udalostiach vyžadujúce odstrojenie vozidla v lehote individuálne dohodnutej zmluvnými stranami vzhľadom na rozsah a charakter opravy. Každé predĺženie lehoty na opravu Tovaru podlieha písomnému súhlasu Kupujúceho.  
7. Kupujúci oznámi potrebu vykonania servisného úkonu alebo opravy telefonicky, kontakt: [•]. Termín vykonania servisného úkonu alebo poskytnutia opravy bude individuálne dohodnutý zmluvnými stranami, najneskôr však do 2  pracovných dní, ak sa zmluvné strany nedohodnú inak. 
8. Kupujúci oznámi vadu Tovaru písomným oznámením zaslaným elektronicky na emailovú adresu: [•] (ďalej len „reklamácia“). v reklamácii Kupujúci uvedie opis vady, spôsob akým sa vada prejavuje a voľbu nároku z vád Tovaru. K podanej reklamácii je povinný sa Predávajúci písomne vo forme e-mailu vyjadriť a navrhnúť spôsob odstránenia vady v lehote 5 pracovných dní od jej doručenia.
9. Záručná doba sa predlžuje o dobu odstraňovania vád Tovaru. Nároky z vád Tovaru sa riadia ustanoveniami § 436 až 441 Obchodného zákonníka, pokiaľ z tejto Zmluvy nevyplýva inak.
10. V prípade, ak Predávajúci dodá Tovar, ktorý nespĺňa kvalitatívne alebo kvantitatívne parametre podľa tejto Zmluvy, je poškodený alebo znehodnotený, je Predávajúci povinný tento Tovar vymeniť Tovarom v zodpovedajúcej kvalite a bez vád alebo odstrániť vady Tovaru, a to najneskôr do 10 kalendárnych dní od uznania reklamácie, ak si zmluvné strany nedohodnú dlhšiu lehotu. Právo voľby medzi výmenou Tovaru alebo odstránením vady je na strane Kupujúceho. V prípade ak reklamáciu nie je možné vyriešiť podľa tohto ustanovenia Zmluvy v stanovenej lehote, z objektívnych dôvodov, ktoré Predávajúci oznámi Kupujúcemu písomne, určí Kupujúci písomne novú lehotu na výmenu Tovaru alebo odstránenie vád. Ak nie je možné reklamáciu vyriešiť odstránením vady alebo výmenou Tovaru, zmluvné strany sa môžu dohodnúť na zľave z ceny Tovaru formou dobropisu alebo môže Kupujúci odstúpiť od zmluvy, pričom voľba práva je na strane Kupujúceho.
11. Akékoľvek náklady spojené s oprávnenou reklamáciou Kupujúceho znáša v plnom rozsahu
Predávajúci. V prípade, ak doba trvania akejkoľvek opravy alebo servisného úkonu podľa tohto článku presiahne 3 pracovné dni odo dňa prevzatia vozidla na servis Predávajúcim, zaväzuje sa Predávajúci bezplatne poskytnúť Kupujúcemu náhradné úžitkové vozidlo obdobnej kategórie a úžitkových vlastností na celú zostávajúcu dobu opravy, a to až do dňa odovzdania opraveného Tovaru Kupujúcemu. Náklady na prevádzku náhradného vozidla (s výnimkou pohonných hmôt) znáša Predávajúci.

Čl. VI
Náhrada škody a sankcie

1. Každá zmluvná strana zodpovedá za škodu, ktorú spôsobí druhej zmluvnej strane porušením
svojich povinností vyplývajúcich z tejto Zmluvy, ibaže preukáže, že škoda bola spôsobená neodvrátiteľnou udalosťou nemajúcou pôvod v prevádzke alebo vlastným konaním poškodenej strany.
2. Predávajúci zodpovedá aj za škodu, ktorá vznikne Kupujúcemu činnosťou subdodávateľa
Predávajúceho. V prípade porušenia povinnosti Predávajúceho:
a. dodať Tovar v súlade s touto Zmluvou v dohodnutej lehote so všetkými potrebnými dokladmi na riadne užívanie a prihlásenie vozidla do evidencie vozidiel,
b. odstrániť vady Tovaru v lehote a spôsobom podľa tejto Zmluvy,
c. vykonať opravy podľa čl. V body 3 až 5 tejto Zmluvy.
zaväzuje sa Predávajúci zaplatiť Kupujúcemu zmluvnú pokutu vo výške 0,05% z celkovej hodnoty Tovaru vrátane DPH za každý deň omeškania so splnením každej jednotlivej zmluvnej povinnosti do 15 kalendárnych dní odo dňa doručenia výzvy na jej úhradu. Zaplatením zmluvnej pokuty podľa tejto Zmluvy nie je dotknutý nárok Kupujúceho na náhradu škody v celom rozsahu.

Čl. VII
Trvanie a zánik Zmluvy

1. Táto Zmluva sa uzatvára na dobu určitú do splnenia povinností z nej vyplývajúcich.
2. Kupujúci aj Predávajúci sú oprávnení od tejto Zmluvy odstúpiť v prípade, ak druhá zmluvná strana podstatným spôsobom porušila svoju zmluvnú povinnosť. Na účely posúdenia, či porušenie Zmluvy je podstatné, budú zmluvné strany postupovať podľa ustanovenia § 345 ods. 2 Obchodného zákonníka. Bez ohľadu na uvedené, je Kupujúci oprávnený odstúpiť od tejto Zmluvy dôvodu, ak:
a. to vyplýva zo zákona alebo z tejto Zmluvy,
b. Predávajúci sa dostane do omeškania s dodaním Tovaru o viac ako 30 kalendárnych dní, 
c. Predávajúci sa dostane do omeškania s plnením povinností podľa čl. V tejto Zmluvy o viac ako 30 kalendárnych dní, a to napriek dodatočnej lehote poskytnutej na základe predchádzajúcej písomnej výzvy na odstránenie nedostatkov, ktorá nesmie byť kratšia ako 15 dní,
d. Predávajúci v rámci súťaže vedúcej k uzavretiu tejto Zmluvy poskytol informácie alebo doklady, ktoré boli nepravdivé alebo pozmenené tak, že nezodpovedajú skutočnosti a mali vplyv na vyhodnotenie splnenia podmienok účasti alebo výber záujemcov,
e. Predávajúci zadá plnenie celého predmetu Zmluvy ako subdodávku alebo postúpi alebo uzatvorí zmluvu v snahe postúpiť akékoľvek práva alebo povinnosti podľa tejto Zmluvy na tretiu osobu v rozpore s touto Zmluvou, 
f. Predávajúci alebo jeho subdodávateľ prestane disponovať potrebnými oprávneniami na plnenie tejto Zmluvy, minimálne v rozsahu deklarovanom v procese verejného obstarávania,
g. sa na Tovare počas záručnej doby vyskytne rovnaká odstrániteľná vada opakovane (najmenej trikrát) alebo ak Tovar vykazuje súčasne najmenej tri rôzne vady brániace jeho riadnemu užívaniu.
3. Odstúpením od Zmluvy táto Zmluva zaniká momentom doručenia písomného oznámenia o odstúpení druhej zmluvnej strane. Odstúpenie od Zmluvy sa nedotýka nároku na náhradu škody vzniknutej porušením Zmluvy.

Čl. VIII
Doručovanie a kontaktné údaje

1. Všetky listiny, objednávky, dokumenty, požiadavky a oznámenia (ďalej len „oznámenia“) budú medzi zmluvnými stranami zabezpečované listami doručenými poštou alebo osobne alebo e-mailom. Ak bolo oznámenie zasielané poštou, považuje sa za doručené dňom, v ktorom ho adresát prevzal alebo odmietol prevziať, alebo na tretí deň odo dňa podania zásielky na pošte, ak sa uložená zásielka zaslaná na adresu podľa odseku 3 tohto článku vrátila späť odosielateľovi. Ak bolo oznámenie oznamované osobne v pracovný deň v čase do 15:00 hod., považuje sa za doručené v momente prenosu resp. oznámenia, inak v nasledujúci pracovný deň. Ak bolo oznámenie zasielané e-mailom a elektronický systém je nastavený tak, že od prijímateľa odoslaním e-mailu odosielateľ obdrží „Potvrdenie o prečítaní“, oznámenie sa považuje za doručené obdržaním  „Potvrdenia o prečítaní“ odosielateľom. Oznámenie odoslané e-mailom sa považuje za doručené aj v prípade, ak prijímateľ na tento e-mail odpovie druhým e-mailom. V prípade, ak odosielateľ „Potvrdenie o prečítaní“ alebo odpoveď na e-mail neobdrží do 3 pracovných dní, príslušná zmluvná strana je povinná oznámenie zaslať prostredníctvom doporučeného doručovania zásielok alebo osobne druhej zmluvnej strane. Právne úkony smerujúce k ukončeniu zmluvy (napr. odstúpenie od zmluvy) musia byť zasielané výlučne písomne doporučenou poštou.
2. Zmluvné strany sa zároveň zaväzujú oznamovať si navzájom akékoľvek zmeny údajov, ktoré   sa ich týkajú a sú potrebné na prípadné uplatnenie oznámenia, najmä všetky zmeny týkajúce sa tejto uzavretej  zmluvy, zmenu, či zánik ich právnej subjektivity, adresu ich sídla, bydliska alebo miesta podnikania, bankového spojenia, vstup do konkurzného konania, reštrukturalizácie alebo likvidácie ktorejkoľvek zmluvnej strany. Ak niektorá zmluvná strana nesplní túto povinnosť, nebude oprávnená namietať, že neobdržala akékoľvek oznámenie, a zároveň zodpovedá za akúkoľvek takto spôsobenú škodu.

Kontaktné údaje Predávajúceho pre doručovanie a oznamovanie oznámení: 
adresa:	[•]
kontaktná osoba:  		[•],  mobil +[•],  e-mail: [•],  

Kontaktné údaje Kupujúceho pre doručovanie a oznamovanie oznámení:
adresa:	TEPELNÉ HOSPODÁRSTVO spoločnosť s ručením obmedzeným  Košice Komenského 7, 040 01 Košice
kontaktná osoba:  		[•],  mobil +[•],  e-mail: [•].  


Čl. IX
Záverečné ustanovenia

1. Zmluva nadobúda platnosť dňom jej podpisu oboma zmluvnými stranami, účinnosť dňom nasledujúcim po dni jej zverejnenia v súlade s § 47a ods. 1 zákona č. 40/1964 Zb. Občiansky zákonník v znení neskorších predpisov.
2. Akékoľvek zmeny alebo doplnky Zmluvy je možné vykonať len so súhlasom zmluvných strán formou písomného dodatku.
3. Zmluva bola vyhotovená v dvoch vyhotoveniach,  po jednom pre každú zmluvnú stranu.
4. Ak sa preukáže, že niektoré z ustanovení tejto Zmluvy je neplatné alebo neúčinné, takáto neplatnosť alebo neúčinnosť nemá za následok neplatnosť a neúčinnosť Zmluvy ako celku. V prípade neplatnosti alebo neúčinnosti niektorého z ustanovení Zmluvy sa zmluvné strany zaväzujú bezodkladne uzatvoriť dodatok k tejto Zmluve a nahradiť neplatné alebo neúčinné ustanovenie novým tak, aby bol zachovaný sledovaný účel Zmluvy v čase prijatia takéhoto ustanovenia.
5. Zmluvné strany sa dohodli, že táto Zmluva sa riadi právnym poriadok Slovenskej republiky. Vzťahy zmluvných strán Zmluvou adresne neupravené sa spravujú príslušnými ustanoveniami Obchodného zákonníka v znení neskorších predpisov a ďalšími právnymi predpismi platnými na území Slovenskej republiky. Zmluvné strany sa dohodli, že na prejednávanie a rozhodovanie sporov vzniknutých v spojitosti s touto Zmluvou sú príslušné súdy Slovenskej republiky.
6. Zmluvné strany vyhlasujú, že si túto Zmluvu riadne a dôsledne prečítali, jej obsahu porozumeli a na znak súhlasu a prejavu slobodnej a vážnej vôle ju vlastnoručne podpisujú oprávnení zástupcovia zmluvných strán.
7. 
8. Prílohy k Zmluve sú:
	Príloha č.1 – Špecifikácia Tovaru
	Príloha č. 2 – Cenová ponuka


V [•] dňa  [•]                                                                              V Košiciach, dňa [•] 





Za Predávajúceho:					            Za Kupujúceho: 


						


							
Tepelné hospodárstvo spoločnosť s ručením obmedzeným Košice
Ing. Jaroslav Tkáč, konateľ

